Helga
Helga er navnet på en storm, der ramte Danmark den 4. december 2015. Det var den tredje storm på under en måned, og den kom kun få dage efter stormen Gorm. Lavtrykket, der skabte stormvejret, bevægede sig fra Midtengland til Sydnorge og videre mod Finland. De stærkeste vinde syd for lavtrykket lå i Skagerrak, men Hirtshals blev ramt af middelvind på over stormstyrke, og flere steder i Vendsyssel fik vindstød af orkanstyrke.
Helga skabte ikke store skader, da de fleste potentielle skader var sket under stormen Gorm. Der var dog en del trafikale restriktioner på både Storebæltsbroen og Øresundsbroen, ligesom flere tog blev aflyst.